Rassisme: ‘Growwe dubbele standaarde word toegepas’Marlene Hurford in die hospitaal. Foto: Verskaf Die burgerregte-organisasie AfriForum het sy kommer uitgespreek oor die growwe dubbele standaarde wat toegepas word wanneer daar oor rassistiese voorvalle gerapporteer of in die algemene diskoers daarvan gepraat word. Die organisasie het ook ’n beroep op die regering, media en alle ander rolspelers gedoen om konsekwent te wees in hul veroordeling van alle rassistiese voorvalle. Ernst Roets, adjunk uitvoerende hoof van AfriForum, het verwys na die kapingsvoorval Woensdag in Rustenburg waartydens Marlene Hurford en Grant Short erg deur drie mans aangerand en met die dood gedreig het. “Nadat Hurford haar gesteelde tablet geblokkeer het, het een van die aanvallers glo die laaste nommer wat sy gebel het geskakel en gedreig: “You white bitch, I’m coming for you’,” het Roets gesê. Roets het gesê geweldmisdade waar wit mense die slagoffers en swart mense die oortreders is, word nie met dieselfde entoesiasme veroordeel as in gevalle waar swart mense die slagoffers en wit mense die oortreders is nie. “Dit blyk dat wanneer ’n wit persoon die slagoffer en ’n swart persoon die oortreder is, dit oor die algemeen as ‘gewone misdaad’ afgemaak word. In gevalle waar ’n wit persoon die oortreder en ’n swart persoon die slagoffer is, word dit egter summier as ’n daad van rassisme bestempel.” Roets wys verder daarop dat daar vanjaar reeds ’n legio sulke voorbeelde was en sê dat die inkonsekwente veroordeling van rassisme nie net neerslag vind in die manier waarop daar hieroor berig word nie, maar ook in die gevolge vir die oortreders. Penny Sparrow, ’n afgedankte eiendomsagent van KwaZulu-Natal, het in Januarie vanjaar op haar Facebook-blad na swart strandgangers in Durban as “ape” verwys. Die Umzinto-gelykheidshof in Scottburgh het Sparrow weens haatspraak met R150 000 beboet, wat sy aan die Oliver & Adelaide Tambo-stigting moet betaal. Daarteenoor het Velaphi Khumalo, ’n werknemer by die provinsiale departement van sport, kuns, kultuur en ontspanning, ook in Januarie op sy Facebook-blad gesê dat hy “die land van wit mense wil reinig” en dat daar teen wit mense opgetree moet word soos Adolf Hitler teen die Jode gedoen het. Hy het in ’n tweede inskrywing op Facebook gesê dat wit mense in Suid-Afrika verdien om soos Jode opgekap en doodgemaak te word. Die departement het Khumalo hangende ’n interne dissiplinêre ondersoek met betaling geskors. Hy is nog geen straf deur die gelykheidshof opgelê nie. Ernst Roets. Argieffoto: Reint Dykema. In dieselfde week waarin die harebeleid van ’n Pretoriase hoërskool landswyd in die kollig was en veroordeel is weens ’n reël dat meisies nie Afro’s by die skool mag dra nie, het Luvuyo Menziwa, ’n lid van die verteenwoordigende studenteraad (VSR) van die Universiteit van Pretoria, op sy Facebook-blad geskryf dat hy wit mense met ’n bazooka en masjiengeweer wil afmaai. Hoewel hy uit die VSR geskors is, is die interne dissiplinêre ondersoek teen hom stééds nie afgehandel nie. Uit die manier hoe dié sake hanteer is, lyk dit asof dit ’n nasionale krisis word om vir skoolkinders te sê dat hulle nie Afro’s by die skool mag dra nie, terwyl ’n swart persoon wat sy behoefte uitspreek om wit mense te vermoor, as relatief normaal en alledaags beskou word. “Hierdie dubbele standaarde is ook sigbaar in die ophemeling van die leiers van die #FeesMustFall-veldtog en die #MustFall-beweging in die breë, terwyl dit algemene kennis is dat verskeie leiers van dié beweging in die openbaar gesê het dat wit mense vermoor moet word en dat Hitler ’n held was,” het Roets gesê. Hy het bygevoeg dat dit duidelik is dat die opstellers van die ANC se voorgestelde Wetsontwerp op die Voorkoming en Bestryding van Haatmisdade en Haatspraak wit mense wat snedige kommentaar teenoor swart mense maak in die tronk wil gooi, terwyl dieselfde opstellers versuim om dit te veroordeel as swart persone moord of selfs volksmoord op wit mense aanmoedig.